钦定古今图书集成/理学汇编/学行典/第114卷 > 《悔斋说》王守仁
## 钦定古今图书集成/理学汇编/学行典/第114卷 > 《悔斋说》王守仁

“悔者，善之端也，诚之复也。君子悔以迁于善，小人悔
以不敢肆其恶。惟圣人而后能无悔，无不善也，无不
诚也。然君子之过，悔而弗改焉，又从而文焉，过将日
入于恶。小人之恶，悔而益深，巧焉，益愤谲焉，则恶极
而不可解矣。故悔者，善恶之分也，诚伪之关也，吉凶
之机也。君子不可以频悔，小人则幸其悔而或不甚”
焉耳。吾友崔伯栾氏以“悔”名其斋，非曰吾将悔而已
矣，将以求无悔者也。故吾为之说如是。